《霁虹桥》
清代·曹楙坚

阴崖插层穹，苍寒扑人面。壁立阻岖嵚，磴回行撇旋。

鸟啼不知处，猱影时一见。丛深竹翠交，峡逼藤梢罥。

洑流瞰兰沧，奔涛洒晴霰。危梁穿铁縆，嵌空挂匹练。

俯视惕屏营，仰瞩骇冥眴。夕阳开林光，前峰堕云片。

祠宇耸岧峣，清风缅羽扇。长怀沪水勋，欲采溪毛荐。

理策骛征途，耽幽寄遐眄。

作者简介：（?—1853）清江苏吴县人，字艮甫。道光十二年进士，官至湖北按察使。反对南漕改折。太平军破武昌时被杀。豪于诗。有《昙云阁诗集》。